
Biológia fogalmakra vonatkozó tévképzetek vizsgálata az általános iskola 7-8. évfolyamán

A tévképzetek olyan hibás elképzelések, amelyek mélyen gyökereznek, stabilak, így gátolhatják a további sikeres ismeretelsajátítást, az ismeretek gyakorlati alkalmazását. A természettudományos tévképzetek származhatnak a mindennapi megismerésből, tapasztalatokból, de az iskolai tanítási-tanulási folyamat során is kialakulhatnak.
Kutatásunkban 392 hetedik és nyolcadik osztályos tanuló biológiai tévképzeteit vizsgálatuk. A kutatás céljainak megfelelően négy részvizsgálatot végeztünk. Az elsőben a tanulók hétköznapi gondolkodásából, illetve az oktatási folyamatból származó biológiai tévképzeteit és azok összefüggésrendszerét elemeztük a szóasszociációs módszer segítségével. A második részvizsgálatban azt kívántuk elemezni, hogy a vizsgált biológiai fogalmakhoz kapcsolódóan a tanulók milyen tévképzetekkel rendelkeznek és, hogy ezek mennyiségi viszonyai milyen összefüggésben vannak bizonyos háttértényezőkkel. A harmadik részvizsgálatban azt analizáltuk, hogy a tévképzetek korrigálásában kulcs szerepet betöltő tanárok hogyan viszonyulnak a hibás elképzelések iskolai jelenlétéhez. Míg az utolsó vizsgálati részben két népszerű biológia tankönyv tévképzetek kialakulásában és megerősítésében betöltött szerepét néztük meg.
Eredményeinkből kiderült, hogy a tévképzetes asszociációk gyengén kapcsolódnak a tudományos fogalmakhoz, a tanulók nehezen tudják azokat beilleszteni belső értelmező rendszerükbe. A vizsgálat eredményei arra is rámutattak, hogy az olyan háttértényezők, mint a hétköznapi életből hozott előzetes tudás, vagy a számítógépezéssel, illetve televízió nézéssel töltött idő is befolyásolja tévképzetek kialakulását, stabilitását. A tanárokkal végzett kérdőíves felmérésből kiderült, hogy a pedagógusok tudatában vannak a tanulási folyamatot megnehezítő tévképzetek iskolai jelenlétének, ugyanakkor definiálásukra, konkrét példa említésére már csak kevesen képesek. Azt is megállapítottuk, hogy a tankönyveknek is nagy szerepe van a tanulók tévképzeteinek kialakulásában, megerősítésében.
Eredményeinket felhasználva létrehoztunk a tévképzetek feltárását, rendszerezését és korrigálását segítő szoftverünket, a Project Erratumot. A szoftver weboldallá alakítása, pontosítása, szélesebb körű elérhetővé tétele jövőbeli terveink egyike.



